El Departament d'Ensenyament preveu en el seu Pla de formació permanent un conjunt d'accions encaminades a facilitar al professorat la participació en activitats de formació permanent.
A Catalunya hi ha entitats que tenen entre els seus objectius la formació permanent del professorat d'ensenyament no universitari, les quals, periòdicament o al final del període lectiu anual com és el cas de les escoles d'estiu, organitzen activitats de formació que són d'interès per a l'actualització de coneixements i la millora de la pràctica docent del professorat de nivells educatius no universitaris.
La concessió de subvencions a entitats com les descrites es troba entre les accions que emprèn el Departament d'Ensenyament per afavorir la participació del professorat en activitats de formació permanent.
L'objectiu de les subvencions és aconseguir que el professorat de nivells educatius no universitaris pugui accedir a les activitats de formació permanent amb costos d'inscripció reduïts i incrementar les oportunitats d'aquest col·lectiu.
Així mateix, l'interès per fomentar la vida associativa dels col·lectius d'ensenyants i afavorir la tasca de renovació pedagògica i les iniciatives que duen a terme fa que el Departament d'Ensenyament vulgui donar suport a diverses activitats pedagògiques i culturals realitzades per ensenyants agrupats arreu de les comarques de Catalunya, i oferir ajut econòmic a les seves despeses de funcionament, informació i difusió.
El Departament d'Ensenyament vol promoure la realització d'aquestes actuacions mitjançant l'atorgament dels ajuts que permetin les disponibilitats pressupostàries.
Part d'aquestes actuacions es troben cofinançades en virtut dels acords establerts en el Conveni de col·laboració entre el Ministeri d'Educació i la Comunitat Autònoma de Catalunya per al Pla de suport a la implantació de la LOE.
Per això, de conformitat amb la Llei 38/2003, de 17 de novembre, general de subvencions, i el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a proposta de la Direcció General d'Educació Secundària Obligatòria i Batxillerat,
Aprovar les bases reguladores que consten a l'annex d'aquesta Ordre, per a l'atorgament de subvencions a les associacions i organitzacions professionals d'ensenyants i altres entitats amb personalitat jurídica pròpia i sense finalitat de lucre directament vinculades al món de l'ensenyament, per contribuir al sosteniment de les despeses ocasionades per la realització d'activitats de formació permanent adreçades al professorat de nivell no universitari i per a despeses de funcionament, informació i difusió.
Obrir convocatòria pública per a la concessió de les subvencions corresponents a les activitats realitzades durant el curs 2010-2011, que es regeix per les bases que es publiquen a l'annex d'aquesta Ordre.
Les activitats s'han de realitzar no més tard del 31 d'agost de 2011.
Les sol·licituds s'han de presentar adreçades a la Direcció General d'Educació Secundària Obligatòria i Batxillerat, d'acord amb els impresos normalitzats que es poden trobar a la pàgina http://www.gencat.cat/ensenyament, en el termini de quinze dies naturals a comptar de l'endemà de la data de publicació d'aquesta Ordre al DOGC.
L'import total màxim destinat a aquesta convocatòria és de 605.000,00 euros, dels quals 450.000,00 euros van amb càrrec a la partida pressupostària EN07 D/482000100/4260/0000, i 155.000,00 euros amb càrrec a la partida pressupostària EN07 D/482000100/4260/0042, del pressupost de la Generalitat de Catalunya per a l'any 2010, prorrogat per al 2011.
L'import finalista prové del Pla de suport per a la implantació de la LOE, programa cofinançat pel Ministeri d'Educació.
L'import de la subvenció s'establirà d'acord amb les sol·licituds rebudes i el pressupost disponible, i atenent també a la durada i al tipus d'activitat.
Als ajuts de les modalitats A i B es destina un import màxim de 545.000,00 euros, condicionat a la generació de partides finalistes provinents del Pla de suport per a la implantació de la LOE.
D'aquest import total, com a màxim es destinen 80.000,00 euros a la modalitat d'ajut B.
Un cop estudiades totes les sol·licituds i la seva adequació als objectius de la convocatòria, s'aplicarà amb caràcter general el percentatge més elevat possible sobre l'import sol·licitat, sempre que no se sobrepassi la diferència entre ingressos i despeses del pressupost del conjunt d'activitats.
Als ajuts de la modalitat C es destina un import de 60.000,00 euros per subvencionar el conjunt d'entitats que compleixen els requisits.
El percentatge mínim de concessió serà del 50% de l'import sol·licitat, sempre que el nombre de sol·licituds i les disponibilitats pressupostàries ho permetin.
Les quantitats assignades als diferents tipus d'ajuts es podran redistribuir fins exhaurir la totalitat de l'import destinat a la convocatòria, en funció del nombre de sol·licituds.
La directora general de l'Educació Secundària Obligatòria i Batxillerat resoldrà per delegació aquesta convocatòria en el termini màxim de quatre mesos, a comptar a partir de l'endemà de la data de finalització del termini de presentació de sol·licituds.
La resolució es notificarà als sol·licitants i es farà pública al tauler d'anuncis de la seu central del Departament d'Ensenyament i als dels serveis territorials corresponents, així com a la pàgina web del Departament d'Ensenyament [URL], amb indicació de si exhaureix o no la via administrativa, dels possibles recursos, dels òrgans davant els quals es podran interposar i del termini per interposar-los.
Les subvencions concedides per un import igual o superior a 3.000,00 euros es publiquen també al DOGC.
En qualsevol cas, les sol·licituds presentades s'entendran desestimades si no hi recau resolució expressa en el termini previst.
Les entitats beneficiàries han d'acreditar davant la Direcció General d'Educació Secundària Obligatòria i Batxillerat, no més tard del 15 de desembre de 2011, que s'han realitzat les actuacions, que s'han complert els requisits exigits per obtenir la subvenció i que l'import de la subvenció s'ha destinat a les actuacions per a les quals s'ha concedit.
Les subvencions no tenen caràcter recurrent.
L'objecte d'aquesta convocatòria és subvencionar entitats sense ànim de lucre que duguin a terme actuacions dins l'àmbit de la formació permanent del professorat no universitari i per a despeses de funcionament, informació i difusió, en alguna de les tres modalitats d'ajut següents, en funció de les activitats realitzades i dels destinataris dels ajuts:
Modalitat d'ajut A: activitats de formació permanent adreçades al professorat de nivell no universitari, organitzades per associacions i organitzacions professionals d'ensenyants i altres entitats amb personalitat jurídica pròpia i sense finalitat de lucre directament vinculades al món de l'ensenyament.
Modalitat d'ajut B: activitats de formació permanent relacionades amb l'aprenentatge de llengües estrangeres adreçades al professorat de nivell no universitari, organitzades per associacions i organitzacions professionals d'ensenyants i altres entitats amb personalitat jurídica pròpia i sense finalitat de lucre directament vinculades al món de l'ensenyament.
Modalitat d'ajut C: despeses de funcionament, informació i difusió, derivades de les actuacions efectuades per les associacions i organitzacions professionals d'ensenyants, per tal de fomentar la vida associativa i afavorir la tasca de renovació pedagògica i les iniciatives que duen a terme aquests col·lectius.
Les associacions i organitzacions professionals constituïdes únicament per ensenyants i les altres entitats amb personalitat jurídica pròpia i sense finalitat de lucre directament vinculades al món de l'ensenyament.
En qualsevol cas, en queden excloses les entitats titulars de centres educatius.
Les associacions i organitzacions professionals constituïdes únicament per personal docent.
Requisits de les entitats beneficiàries
a) Estar legalment constituïdes i, si escau, inscrites en el registre corresponent, o haver fet la sol·licitud d'inscripció, amb el benentès que, una vegada resolta positivament la subvenció, la inscripció en el registre esmentat haurà d'estar formalitzada definitivament.
b) Estar al corrent de les obligacions tributàries davant l'Estat i la Generalitat, i de les obligacions davant la Seguretat Social.
La presentació de la sol·licitud de la subvenció implica l'autorització a l'Administració de la Generalitat per a la comprovació d'ofici de les dades corresponents al compliment de les obligacions tributàries amb l'Estat i la mateixa Generalitat i amb la Tresoreria de la Seguretat Social.
c) No trobar-se en cap de les circumstàncies previstes a l'article 13.2 de la Llei 38/2003, de 17 de novembre, general de subvencions, que impossibiliten per ser beneficiari de la subvenció.
d) Complir els requisits establerts als articles 32, 33 i 36 de la Llei 1/1998, de 7 de gener, de política lingüística.
e) Estar al corrent del pagament d'obligacions per reintegrament de subvencions.
f) No percebre, el personal directiu de l'entitat, remuneracions que, segons el criteri motivat de l'òrgan concedent, atenent les circumstàncies de l'entitat i del perceptor de la remuneració, siguin manifestament desproporcionades.
A aquests efectes, s'entén per personal directiu aquell que exerceix funcions executives i d'administració, i es consideren proporcionades les remuneracions que es perceben anualment i estan dins les mitjanes salarials del sector econòmic corresponent.
Les remuneracions que s'han de declarar són les quantitats que integren la base imposable anual dels rendiments del treball de l'IRPF de l'últim exercici fiscal liquidat, o bé el sou anual aprovat en el pressupost de l'any 2010.
Així mateix, han de mantenir aquesta estructura retributiva en el marc de la relació laboral preexistent i durant el període de vigència de la subvenció.
Igualment han de complir les regles establertes pels apartats a), b), c) i d) de l'article 90 bis del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre.
g) Fer accessibles al públic els comptes anuals i, les entitats declarades d'interès públic, complir també amb l'obligació de presentació dels comptes anuals en el registre corresponent, d'acord amb l'article 322.15 del llibre III del Codi Civil de Catalunya.
3.2 Les entitats que sol·licitin les modalitats d'ajut A i B han de tenir entre els seus objectius estatutaris la realització d'activitats de formació permanent adreçades a professorat de nivell no universitari.
3.3 El compliment d'aquests requisits s'acredita mitjançant les declaracions responsables que conté la sol·licitud, i la documentació que preveu la base 5 d'aquesta Ordre.
4.1 Les activitats subvencionables són les realitzades durant el curs 2010-2011, i en qualsevol cas no més tard del 31 d'agost de 2011.
a) Han de consistir en algun dels supòsits següents:
Conferències, taules rodones, debats i intercanvis d'experiències, sempre que es duguin a terme de manera aïllada i no s'englobin dins d'una activitat formativa més àmplia.
Les associacions i organitzacions professionals d'ensenyants poden demanar subvenció per als diferents supòsits descrits.
Pel que fa a les entitats amb personalitat jurídica pròpia i sense finalitat de lucre directament vinculades al món de l'ensenyament, només poden demanar subvenció per als supòsits b) i c) anteriors.
b) Han d'estar adreçades a professorat de nivell no universitari de centres educatius de Catalunya.
c) Han de dur-se a terme fora de l'horari de permanència del professorat en el centre.
d) En els cursos i seminaris, han de participar-hi un mínim de 20 docents en actiu.
En els grups de treball, un mínim de 10 docents en actiu.
e) Han de ser complementàries de l'oferta programada pel Departament d'Ensenyament d'acord amb els objectius del Pla marc de formació permanent.
Els conceptes pels quals es pot sol·licitar l'ajut són els derivats de les despeses de funcionament, informació i difusió.
5.1 Les sol·licituds s'han de presentar al Departament d'Ensenyament (Via Augusta, 202-226, 08021 Barcelona), ja sigui directament o bé per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En el cas de presentació en una oficina de correus, s'ha de fer en sobre obert, per tal que la sol·licitud sigui datada i segellada pel funcionari de correus abans de ser certificada.
5.2 La sol·licitud conté les declaracions responsables que acrediten el compliment dels requisits establerts a la base 3.1.
5.3 Juntament amb la sol·licitud, els participants han d'adjuntar la fotocòpia compulsada del CIF o NIF de l'entitat o associació i dels seus estatuts registrats en el registre corresponent, o sol·licitud d'inscripció, si s'escau.
Les entitats i associacions que han presentat aquesta documentació en anteriors convocatòries no l'han de tornar a presentar si no han transcorregut més de cinc anys i les dades no han estat modificades, en aplicació del que estableix l'article 25.4 de la Llei 26/2010, del 3 d'agost, de règim jurídic i de procediment de les administracions públiques de Catalunya.
En aquest cas, l'aportació es pot substituir per una declaració de l'ens sol·licitant que acrediti que no s'han produït modificacions en les dades que consten en la documentació presentada, i on s'indiqui el procediment en què la van presentar.
5.4 En funció de la modalitat d'ajut sol·licitat, els sol·licitants han d'adjuntar també la documentació següent:
a) Modalitats d'ajut A i B. Activitats de formació permanent adreçades al professorat de nivell no universitari:
a.1) Pressupost detallat d'ingressos i despeses del conjunt d'activitats.
S'han d'indicar: les despeses de docència, les generals (materials, organització, divulgació, infrastructura, etc.) i les de desplaçament en el cas de professorat formador, conferenciants i ponents.
També s'han d'indicar els ingressos: matrícula i altres ajuts.
a.2) En el cas de les escoles d'estiu, s'ha d'aportar una relació dels codis d'activitats introduïdes en la base de dades de l'aplicació de Gestió Telemàtica d'Activitats de Formació (GTAF).
Amb aquesta informació el Departament d'Ensenyament procedirà al reconeixement de les activitats segons la normativa d'aplicació (Ordre de 7 de setembre de 1994, per la qual s'estableixen els requisits i el procediment per reconèixer activitats de formació permanent adreçades al professorat, modificada per l'Ordre de 30 de setembre de 1997).
a.3) En el cas d'activitats diferents de les escoles d'estiu, s'ha d'aportar un dossier per a cada activitat en què s'indiqui:
La descripció i els objectius de l'activitat.
En el cas de grups de treball, la descripció del treball que es durà a terme, els materials que s'elaboraran, si s'escau, el resultat que s'espera obtenir, la metodologia de treball que se seguirà, els mecanismes de control del treball de cada membre del grup i l'avaluació que es farà de la tasca duta a terme i del producte final.
El nivell educatiu del professorat al qual s'adreça.
El nom, els cognoms i la titulació acadèmica dels formadors, conferenciants i ponents.
La descripció dels mètodes i mecanismes previstos per a l'avaluació o valoració.
No s'ha de lliurar el dossier esmentat si el Departament d'Ensenyament ja ha reconegut prèviament aquestes activitats, bé a través de l'aplicació de Gestió Telemàtica d'Activitats de Formació (GTAF), o mitjançant un dossier previ (Ordre de 7 de setembre de 1994, per la qual s'estableixen els requisits i el procediment per reconèixer activitats de formació permanent adreçades al professorat, modificada per l'Ordre de 30 de setembre de 1997).
En aquest cas només s'ha d'adjuntar una fotocòpia de l'annex de cada una de les resolucions de reconeixement corresponents.
b) Modalitat d'ajut C. Despeses de funcionament, informació i difusió:
b.1) Pressupost detallat d'ingressos i despeses de l'entitat de l'exercici pressupostari actual.
b.2) Informe de la programació anual d'activitats de l'entitat durant el curs objecte de la convocatòria.
b.3) Pressupost de les despeses de funcionament, informació i difusió per a les quals se sol·licita ajut.
5.5 Si la sol·licitud no compleix els requisits que estableixen els apartats anteriors es requerirà la persona interessada perquè en un termini de deu dies hàbils, improrrogable, esmeni el defecte o aporti els documents preceptius, amb la indicació que si no ho fa així es considerarà que desisteix de la seva petició, i s'arxivarà la sol·licitud sense cap més tràmit, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.6 La presentació de la sol·licitud implica l'acceptació de les bases.
5.7 Amb la formalització i la presentació de la sol·licitud i la documentació annexa, les persones sol·licitants donen el seu consentiment al Departament d'Ensenyament per al tractament de les dades de caràcter personal que siguin necessàries, exclusivament, per al procediment de gestió, tramitació i resolució de les subvencions, inclosa la consulta de les dades necessàries que constin a altres departaments de la Generalitat, d'acord amb la normativa sobre protecció de dades.
5.8 Qualsevol falsedat en les dades que es facin constar a la sol·licitud comporta l'exclusió del sol·licitant.
Reconeixement de les activitats
Només es reconeixeran les activitats que compleixin els requisits establerts a l'Ordre de 7 de setembre de 1994, per la qual s'estableixen els requisits i el procediment per reconèixer activitats de formació permanent adreçades al professorat, modificada per l'Ordre de 30 de desembre de 1997.
Criteris de valoració de les sol·licituds
Per valorar les sol·licituds es tindran en compte els criteris següents, en funció de la modalitat d'ajut sol·licitat:
7.1 Modalitat d'ajut A. Activitats de formació permanent adreçades al professorat de nivell no universitari:
b) Activitats que responen a les prioritats formatives següents:
Didàctiques de les àrees i matèries curriculars.
c) Propostes que atenen alguna necessitat formativa no coberta pel Pla de formació permanent.
7.2 Modalitat d'ajut B. Activitats de formació permanent relacionades amb l'aprenentatge de llengües estrangeres adreçades al professorat de nivell no universitari:
b) Temàtiques que tracten de continguts metodològics sobre l'aprenentatge de les llengües estrangeres.
c) Temàtiques que tracten la impartició de continguts curriculars en una llengua estrangera (AICLE).
d) Temàtiques que desenvolupen les competències del professorat en una llengua estrangera.
7.3 Modalitat d'ajut C. Despeses de funcionament, informació i difusió:
a) Àmbit territorial d'actuació de l'entitat.
b) Nombre d'ensenyants que integren l'associació.
c) Volum anual de les activitats que realitza l'entitat.
d) Qualitat de les accions d'informació i difusió presentades.
8.1 La convocatòria es resol a proposta d'una comissió avaluadora, integrada pels membres següents, o les persones en qui deleguin:
El subdirector general d'Innovació, Formació i Orientació, que actuarà com a president.
El cap del Servei d'Innovació i Formació de l'Educació Secundària.
La cap del Servei d'Innovació i Formació de l'Educació Infantil i Primària.
La cap del Servei de Gestió Administrativa de Serveis i Programes Educatius.
Dos/dues tècnics/tècniques de la Direcció General d'Educació Secundària Obligatòria i Batxillerat i/o de la Direcció General d'Educació Infantil i Primària, un dels quals actuarà com a secretari/ària.
8.2 La comissió pot demanar a les entitats sol·licitants la documentació addicional i els aclariments que consideri oportuns.
8.3 Els membres de la comissió estan sotmesos a les causes d'abstenció i recusació que estableixen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Justificació de les subvencions
9.1 La justificació es presenta dins del termini i davant l'òrgan que preveu la convocatòria.
Si per motius excepcionals no es pot presentar la justificació dins d'aquest termini, se'n pot sol·licitar una ampliació per escrit abans que finalitzi el termini previst, al·legant els motius que impedeixen presentar-la.
El director general d'Educació Secundària Obligatòria i Batxillerat emetrà la corresponent resolució.
9.2 Es considera despesa subvencionable la despesa realitzada i pagada abans de la finalització del període de justificació establert.
9.3 La justificació ha de contenir la documentació següent:
a) Escrit de tramesa, en el qual s'indiqui la documentació que s'adjunta.
b) Informe del president/de la presidenta de l'entitat segons el qual la subvenció atorgada s'ha destinat a l'objecte per al qual s'ha concedit.
c) Relació detallada, sumada i numerada de les despeses d'acord amb el pressupost presentat en la sol·licitud i per l'import total consignat en aquest pressupost.
Les dades que han de constar a la relació són: la data i el número de la factura o comprovant de despesa, el NIF i el nom del creditor, el concepte, l'import de la despesa i la data del seu pagament.
Atès que la subvenció s'atorga d'acord amb un pressupost estimat, s'han d'indicar les desviacions esdevingudes.
d) Documents originals justificatius de les despeses i del seu pagament.
Cada document haurà de portar una numeració que es correspongui amb la de la relació anterior.
Només s'acceptaran com a documents justificatius de les despeses els originals de les factures i dels rebuts corresponents amb els requisits legals que estableix la normativa vigent, lliurats a l'entitat beneficiària de la subvenció, acreditatius que s'ha efectuat la despesa, sens perjudici del retorn posterior dels originals que s'aportin, si així se sol·licita.
En el cas que no n'hi hagi hagut, cal declarar-ho explícitament.
f) Fotocòpia de cadascun dels documents justificatius indicats al punt d) i de les relacions indicades als punts c) i e) d'aquesta base.
g) Certificat que acrediti que l'entitat està al corrent en l'obligació de presentació dels comptes anuals en el registre corresponent.
9.4 En el cas de les modalitats d'ajut A i B, per a activitats de formació permanent adreçades al professorat de nivell no universitari, s'ha de presentar també la documentació següent:
a) Actes dels assistents i dels formadors o ponents de les activitats realitzades, en què es farà constar per a cada persona: nom, cognoms, número de DNI i centre docent on treballa.
b) Memòria pedagògica de les activitats objecte de la subvenció que inclogui una valoració d'acord amb l'avaluació efectuada.
Si es tracta d'activitats que formen part d'una escola d'estiu, el Departament d'Ensenyament facilitarà un guió dels punts que cal incloure en la memòria esmentada al punt anterior.
En el moment de lliurar la memòria s'han de tenir bloquejades les activitats a l'aplicació de Gestió Telemàtica d'Activitats de Formació (GTAF).
9.5 En el cas de la modalitat d'ajut C, per a despeses de funcionament, informació i difusió, s'ha d'adjuntar també una memòria explicativa de les activitats dutes a terme que han generat les despeses objecte de subvenció.
9.6 La Direcció General d'Educació Secundària Obligatòria i Batxillerat podrà demanar tots els documents justificatius que calgui per comprovar l'aplicació de la subvenció.
El pagament de les subvencions es realitzarà en dos moments: el 80% de l'import concedit es tramitarà un cop resolta definitivament la convocatòria, i el 20% restant es tramitarà un cop s'hagi justificat l'ajut d'acord amb el que estableixen les bases.
Ateses les característiques de les entitats beneficiàries, no es considera necessària la prestació de garanties.
Els beneficiaris estan obligats a facilitar tota la informació i la documentació que, si s'escau, els requereixin el Departament d'Ensenyament, la Intervenció de la Generalitat de Catalunya, la Sindicatura de Comptes i la resta d'òrgans competents.
Els beneficiaris estan obligats a fer pública la col·laboració del Departament d'Ensenyament en la documentació que generin els programes subvencionats, fent-hi constar l'expressió "Amb el suport del Departament d'Ensenyament".
El Departament d'Ensenyament pot inspeccionar el desenvolupament de les activitats subvencionades per tal de comprovar el compliment de l'objecte de la subvenció.